APEX จับมือ “Club Med” ลุยธุรกิจอสังหาฯประเดิมเปิดรีสอร์ตหรูริมหาดกระบี่ มูลค่า 3,800 ลบ.
APEX จับมือพันธมิตร “Club Med” ลุยธุรกิจอสังหาริมทรัพย์เต็มสูบ ประเดิมเปิดรีสอร์ตหรูแห่งแรกริมหาดเมืองกระบี่ มูลค่า 3,800 ลบ. คาดก่อสร้างแล้วเสร็จช่วงต้นปี 64
12 ก.พ. 2561

นายพงษ์พันธ์ สัมภวคุปต์ ประธานกรรมการ บริษัท เอเพ็กซ์ ดีเวลลอปเมนท์ จำกัด (มหาชน) หรือ APEX เปิดเผยว่า บริษัทได้เซ็นสัญญากับ “Club Med” ในการเปิดรีสอร์ทหรูครบวงจร มูลค่าโครงการประมาณ 3,800 ล้านบาท เพื่อขยายฐานลูกค้ากลุ่มท่องเที่ยวและลงทุนภายใต้แบรนด์ “Club Med กระบี่” แห่งแรกที่หาดยาว จ.กระบี่ คาดเริ่มดำเนินการก่อสร้างในเดือนก.ย.61 และมีกำหนดแล้วเสร็จประมาณต้นปี 64
“Club Med กระบี่” ประกอบไปด้วย Club Med Premium Resort ในรูปแบบต่างๆ จำนวน 300 ห้องพัก และ Pool Villa Residences จำนวน 50 วิลล่า โดยมีจุดเด่นคือตั้งอยู่ติดชายทะเลยาว 300 เมตร บนพื้นที่ดินของโครงการกว่า 100 ไร่ มองเห็นหมู่เกาะและทัศนีย์ภาพอันงดงามของอ่าวนางและอ่างไร่เลย์ อยู่ไม่ไกลจากหมู่เกาะพีพี อันเป็นสถานที่ดำน้ำอันมีชื่อเสียง เหมาะกับการทำกิจกรรมทางน้ำและทางบกหลากหลายรูปแบบ และพร้อมไปด้วยสิ่งอำนวยความสะดวกแก่ผู้เข้าพัก รวมถึงการเดินทางที่สะดวกสบายด้วยระยะเวลา 30 นาที จากสนามบินนานาชาติกระบี่
“เนื่องจาก Apex มีนโยบายหลักที่จะมุ่งพัฒนาธุรกิจอสังหาริมทรัพย์ที่เกาะติดความเจริญของการท่องเที่ยวไทย จึงได้เสาะแสวงหาแหล่งท่องเที่ยวใหม่ๆ และจังหวัดกระบี่ มีชายหาดที่สวยงาม และยังไม่มีการพัฒนาใดๆ แต่สามารถพัฒนาทั้งบริเวณหาดยาวนี้ ให้เป็นแหล่งท่องเที่ยวแห่งใหม่ของกระบี่ได้จึงได้ลงทุนซื้อที่ดินในบริเวณดังกล่าวเพื่อเปิดโครงการแรก Club Med Resort &amp;Residences” นายพงษ์พันธ์ กล่าว
ด้านนาย Xavier Desaulles CEO Ease and South &amp; Pacific ของ Club Med เปิดเผยว่า รู้สึกยินดีเป็นอย่างยิ่งที่มีส่วนร่วมในการผลักดันด้านการท่องเที่ยวที่จังหวัดกระบี่ของไทย ซึ่งมีสถานที่ท่องเที่ยวสวยงามและมีลักษณะเป็นธรรมชาติแวดล้อมด้วยภูเขา น้ำตก เกาะ และแหล่งชมประการังที่สวยงามแตกต่างจาก จ.ภูเก็ต โดยครั้งนี้ถือเป็นการพัฒนารีสอร์ทแห่งใหม่ของ Club Med ในประเทศไทยในรอบ 30 ปี นับตั้งแต่วันเปิด Club Med ที่ภูเก็ต